Hoekom dan so stil oor Afrikaans? | Netwerk24
Deur Johan Wepener, Durbanville 16 April 2021 05:26
In hul rubrieke in Die Burger plaas proff. Anton van Niekerk en Amanda Gouws baie klem op onreg op vele vlakke van die samelewing. Die spektrum wat hulle takel, is wyd, onder meer rassisme, seksisme, ateïsme en kolonialisme, noem maar op.
Daar is 'n onreg so groot soos 'n olifant op die Universiteit Stellenbosch (US) se kampus, maar die professore het nog niks daaromtrent geskryf nie.
Ek verwys hier na die moord op Afrikaans wat by die US, waaraan albei die professore verbonde is, gepleeg word.
Niemand kan aan hulle voorskryf wat die onderwerp van hul rubrieke moet wees nie. Ek vertrou wel dat hulle aanstons, geborge deur hul kundigheid en betrokkenheid aan die US, in hul rubrieke die nekomdraai van Afrikaans by die US sal beliggaam.
'n Handjievol individue aan die US het Afrikaans gekelder. Nou wil die US ons wysmaak dat almal die kat aan die stert beet het en dat Afrikaans by die US nie metafories verkrag word nie.
Hulle gee voor dat mense wat kla, 'n politieke dogma nastreef.
Mense is nie dom nie en weet hierdie verskonings is bloot verwerplike snert.
Dit wat met Afrikaans aan die US gebeur het, word deur miljoene mense betreur. Dit kleineer nie net hul taal nie, maar maak hulle ook met goeie rede intens woedend.